Þorlákur Axel Jónsson ( thorlakur@unak.is ) er aðjúnkt við kennaradeild Háskólans á Akureyri . Þorlákur hefur yfir 20 ára starfsreynslu sem menntaskólakennari . Hann lauk cand. mag. - prófi frá Kaupmannahafnarháskóla 1994 en stundar nú doktorsnám á Menntavísindasviði Háskóla Íslands . Rannsóknaráform Þorláks snúa að námsframvindu í víðum skilningi tengdri félagslegum bakgrunni , búsetu og innflytjendastöðu . Er búsetumunur á námsárangri þegar ólík þjóðfélagsstaða er tekin með í reikninginn ? Þorlákur Axel Jónsson Útdráttur Um áratugaskeið hafa yfirvöld menntamála hér á landi kynnt niðurstöður samræmdra prófa og PISA-rannsóknar OECD þannig að búseta sé önnur lykilbreytan til skýringar á námsframmistöðu ásamt kyni . Framleiðsla stjórnsýslu menntamála á þekkingu á tengslum búsetu og námsárangurs var skoðuð , rætt er hvernig skilgreiningar móta sýn á búsetumuninn og niðurstöður rannsókna á tengslum búsetu og þjóðfélagsstöðu raktar . Gerð var athugun á því að hve miklu leyti þjóðfélagsstaða skýrir muninn milli landsbyggðar og höfuðborgarsvæðis á frammistöðu á PISA í lesskilningi , læsi á stærðfræði og læsi á náttúruvísindi í fimm umferðum PISA , frá 2003 til 2015 . Algengast var að lítil eða engin tengsl væru milli búsetu og námsframmistöðu þegar þjóðfélagsstaða nemenda hefur verið tekin með í reikninginn samkvæmt fjölbreytuaðhvarfsgreiningum . Þó voru dæmi um að þjóðfélagsstaða skýri ekki búsetumuninn . Búsetusamanburður stjórnsýslu menntamála , sem gerður er í þágu markmiða um framfarir í menntun , gerir ekki ráð fyrir mismunandi þjóðfélagsstöðu nemenda og nærir þannig þjóðarímyndun um vanmáttugt skólastarf á landsbyggðunum .